b"\n_START_ARTICLE_\nHolly Madison\n_START_SECTION_\nZgodnje \xc5\xbeivljenje\n_START_PARAGRAPH_\nHollin Sue Cullen se je rodila v Astoriji, Oregon, Zdru\xc5\xbeene dr\xc5\xbeave Amerike, kot h\xc4\x8di Stevea in Patsy Cullen. Ima mlaj\xc5\xa1ega brata Josepha in mlaj\xc5\xa1o sestro Stephanie. Njen o\xc4\x8de je delal kot mornar, zato se je njena dru\xc5\xbeina veliko selila. Med drugim in enajstim letom je \xc5\xbeivela na otoku vali\xc5\xbeanskega princa ob Ketchikanu, Aljaska. Kasneje se je njena dru\xc5\xbeina preselila nazaj v Oregon, tokrat v mesto St. Helens. Holly Madison se je pri\xc4\x8dela \xc5\xa1olati na dr\xc5\xbeavni univerzi Portland, kjer je diplomirala iz gledali\xc5\xa1ke umetnosti in psihologije._NEWLINE_Leta 1999 se je Holly Madison preselila v Los Angeles, kjer se je pri\xc4\x8dela \xc5\xa1olati na univerzi Loyola Marymount.  _NEWLINE_Da je lahko pla\xc4\x8dala svojo \xc5\xa1olnino za univerzo, je pri\xc4\x8dela delati kot fotomodel za brand Hawaiian Tropic in natakarica v lokalu Hooters. Ob tem \xc4\x8dasu jo je Hugh Hefner ve\xc4\x8dkrat povabil na obisk na Playboyjev dvorec. Po ve\xc4\x8d kot enem letu tovrstnih obiskov se je na dvorec tudi preselila. Avgusta 2001 je postala ena od njegovih sedmih uradnih deklet. Februarja 2001, ko so Hefnerja zapustila vsa dekleta, z izjemo \xc5\xa1e dveh drugih, je Madisonova postala njegovo \xc2\xbbnajpomembnej\xc5\xa1e dekle\xc2\xab\xc2\xa0in pri\xc4\x8dela spati v njegovi spalnici. Leta 2008 si je prislu\xc5\xbeila naziv najbolj vro\xc4\x8de natakarice lokala Hooters vseh \xc4\x8dasov na seznamu, napisanem ob petindvajsetletnici za\xc4\x8detka delovanja lokala.\n_START_SECTION_\n2003 - 2009: Playboy in The Girls Next Door\n_START_PARAGRAPH_\nLeta 2003 je Holly Madison na spletni strani revije Playboy prejela naziv \xc2\xbbspletnega dekleta leta\xc2\xab. Novembra 2005 se je poleg Bridget Marquardt in Kendre Wilkinson v sklopu promocije oddaje The Girls Next Door pojavila na naslovnici revije Playboy. Vse tri so se na naslovnici revije pojavile tudi septembra 2006, marca 2008 in februarja 2009._NEWLINE_V tretji sezoni oddaje Girls Next Door je Holly Madison dejala, da si \xc5\xbeeli ustvariti kariero v produciranju Playboyjevih produktov. V tretji in \xc4\x8detrti sezoni oddaje je pri\xc4\x8dela kot pripravnica delati v Playboyjevih studijih in kasneje postala najmlaj\xc5\xa1a od njihovih urejevalcev fotografij. Pomagala je oblikovati koledar za promocijo oddaje The Girls Next Door leta 2008._NEWLINE_Holly Madison, ki je samo sebe opisala kot ljubiteljico \xc5\xbeivali, je leta 2006 za revijo The Coolest Little Pet Magazine napisala nekaj \xc4\x8dlankov o doma\xc4\x8dih \xc5\xbeivalih. Aprila 2009 je za PET-ino kampanjo \xc2\xbbRaje bi bila gola kot nosila krzno\xc2\xab\xc2\xa0(\xc2\xbbI'd Rather Go Naked Than Wear Fur\xc2\xab) pozirala gola._NEWLINE_Februarja 2009 je prenehala delati za podjetje, saj naj bi ji bilo po razhodu od Hefnerja tamkaj \xc2\xbbnerodno delati\xc2\xab.\n_START_SECTION_\n2009 - danes: Peepshow in Holly's World\n_START_PARAGRAPH_\nLeta 2009 je Holly Madison v Las Vegasu zbrala mno\xc5\xbeico \xc5\xbeensk, s katerimi je nameravala organizirati \xc2\xbbnajve\xc4\x8djo bikini parado vseh \xc4\x8dasov\xc2\xab\xc2\xa0in se z njo uvrstiti v Guinessovo knjigo rekordov; to ji je tudi uspelo._NEWLINE_Holly Madison so izbrali za nadomestitev Jewel Kilcher v oddaji Dancing with the Stars, saj je bila Jewel Kilcher skupaj z Nancy O'Dell oddajo prisiljena zapustiti zaradi po\xc5\xa1kodb, ki jih je utrpela med vajami. Njen partner je bil Dmitry Chaplin. 31. marca 2009 sta bila izlo\xc4\x8dena iz oddaje._NEWLINE_Holly Madison je zgoraj brez nastopila v prizoru burleske Peepshow, predstave v kazinoju Planet Hollywood v Las Vegasu. Zamenjala je Kelly Monaco, ki ji je potekla njena trimese\xc4\x8dna pogodba. Tudi sama je na za\xc4\x8detku podpisala le trimese\xc4\x8dno pogodbo, a jo je kasneje raz\xc5\xa1irila na enoletno pogodbo._NEWLINE_Kot njena soigralka iz serije The Girls Next Door, Kendra Wilkinson, je tudi sama za\xc4\x8dela s svojo resni\xc4\x8dnostno oddajo, imenovano Holly's World, ki je govorila o njenem \xc5\xbeivljenju in delu za Planet Hollywood v Las Vegasu. \xc2\xbbJe dobre narave in zlobna kot ostale resni\xc4\x8dnostne oddaje,\xc2\xab\xc2\xa0je dejala Holly Madison o svoji oddaji. \xc2\xbbZelo se veselim svoje nove oddaje, saj se bom preizkusila tudi v produciranju in videla bom, kako poteka delo za kamerami. Tega ne po\xc4\x8dnem zaradi ne\xc4\x8dimrnosti. Veselim se, da se bom u\xc4\x8dila od najbolj\xc5\xa1ih in prevzela nove odgovornosti.\xc2\xab Oddaja se je 6. decembra 2007 premierno predvajala z \xc2\xbbepizodo za predogled\xc2\xab; izdali so dve sezoni oddaje.\n_START_SECTION_\nZasebno \xc5\xbeivljenje\n_START_PARAGRAPH_\nHolly Madison je odkrito spregovorila o svojih lepotnih operacijah in priznala, da si je popravila nos in pove\xc4\x8dala prsi iz ko\xc5\xa1arice A na ko\xc5\xa1arico D. Leta 2011 je Holly Madison oznanila, da je svoje prsi zavarovala za 1 milijon $. V\xc4\x8dasih je imela na spodnjem delu hrbta logotip Playboyjevega zaj\xc4\x8dka, ki pa si ga je kasneje odstranila._NEWLINE_V \xc4\x8dasu svojega razmerja s Hughom Hefnerjem je dejala, da se z njim \xc5\xbeeli poro\xc4\x8diti in imeti njegove otroke. V interjuju za revijo Playboy leta 2008 je Hugh Hefner dejal: \xc2\xbbHolly zelo ljubim in mislim, da bova skupaj do konca mojega \xc5\xbeivljenja, a zakon trenutno ni v mojem na\xc4\x8drtu. To ni zasebna re\xc4\x8d; gre se le za to, da z zakoni nisem imel veliko sre\xc4\x8de.\xc2\xab_NEWLINE_7. oktobra 2008 je Holly Madison preko spletne strani TMZ.com oznanila, da sta se s Hughom Hefnerjem raz\xc5\xa1la, a da skupaj z Bridget Marquardt in Kendro Wilkinson \xc5\xa1e vedno snema \xc2\xbbnekatere stvari\xc2\xab\xc2\xa0za oddajo. Hugh Hefner je njun razhod potrdil, ko je povedal: \xc2\xbb\xc4\x8ce Holly pravi, da sva kon\xc4\x8dala, sva najbr\xc5\xbe res.\xc2\xab\xc2\xa0Kljub temu so vsa tri dekleta podpisala pogodbo za \xc5\xa1esto sezono oddaje The Girls Next Door._NEWLINE_Holly Madison je v intervjuju za revijo People 4. marca 2009 dejala: \xc2\xbbNikoli ve\xc4\x8d ne bom hodila z nikomer. Ne potrebujem mo\xc5\xa1kega. Sem zelo zadovoljna sama s sabo in s svojimi prijatelji ... Od te to\xc4\x8dke dalje sem osredoto\xc4\x8dena na svojo kariero. Delam na tem, da bi pri\xc4\x8dela producirati lastne serije. Oddaja Girls Next Door je bila odli\xc4\x8den za\xc4\x8detek, a bila je oddaja nekoga drugega. Zdaj sem pripravljena, da grem na svoje.\xc2\xab_NEWLINE_Avgusta 2012 je oznanila, da bosta s Pasqualeom Rotello marca 2013 postala star\xc5\xa1a."